מיה בכר

מיה בכר (נולדה ב-22 ביוני 1976) היא שחקנית תיאטרון, מדבבת, זמרת, יוצרת, ומורה למשחק ישראלית וצרפתית.

 ביוגרפיה 
מיה בכר נולדה וגדלה בירושלים. אביה דן רנה בכר עלה מצרפת והיה ארכאולוג ומורה דרך, כיום מתגורר בצרפת. אימה ז'קלין עלתה ממרוקו ובמשך 25 שנים ניהלה את המחלקה המוגרבית ברשת ב' של קול ישראל במסגרת תוכניות רקע (רשת קליטת עלייה), מעצבת בגדים ואמנית וגרה בבית ילדותה של מיה בירושלים. ההורים התגרשו כשהייתה בת עשר. אחיה הגדול הוא המוזיקאי והמפיק שי בכר. אחותה נדיה בכר היא רקדנית ומורה לפילאטיס.

בגיל שמונה הצטרפה למקהלת הילדים המקצועית "אנקור" של הקונסרבטוריון שליד האקדמיה למוזיקה ולמחול, בניצוחו של ארנון מרוז. במסגרת המקהלה שרה ברפרטואר שירה קלאסית והופיעה בישראל ובמדינות נוספות.

בגיל 13 החלה את לימודי המשחק שלה עם שחקן תיאטרון החאן אבינעם מור-חיים. למדה במגמת תיאטרון בתיכון לאמנויות בירושלים.

כשהייתה בת 15 הייתה לה פינה קבועה ברשת א' של קול ישראל בתוכנית "בראש צעיר", בה הקריאה סיפורי ילדים שכתבה בעצמה. את התכנית הנחתה השדרנית נאוה סביון.

 לימודי משחק ומעבר לצרפת וניו יורק 
בשנים 1994–1997 למדה משחק בסטודיו למשחק בהנהלת ניסן נתיב.

בזמן לימודיה בסטודיו השתתפה בהצגות "צייד המכשפות" שביים אבישי מילשטיין, "המעגל" שביים זאב שצקי, "טלמכוס קליי" שביים ג'ק מסינג'ר, "הלוויה חורפית" שביים יצחק (בבי) נאמן, "הביצה" (איתה גם במסגרת פסטיבל "פודיום" במוסקבה שברוסיה) שביימה לנה קריידלין, "סיפור פשוט" שביים משה קליף, "פו הדב" שביים צביקה פישזון בשיתוף עם בוריס סבידנסקי, איתה גם הופיעו בפסטיבל חיפה להצגות ילדים. בשנה ג' זכתה כיתתה אף לעבור סדנת אורח עם השחקן ברוס מאיירס מתיאטרון "בוף דו נורד" בהנהלתו של פיטר ברוק.

לאחר לימודיה החלה מיה לעבוד כמדבבת באולפני "תומיתות", בו דיבבה עשרות סרטים מצוירים.

בשנת 1998 נבחרה לייצג בצרפת ובארצות דוברות צרפתית את ההצגה עטורת הפרסים "נקודת אור" (Louis, l"enfant de la Nuit" בצרפתית) שכתבה וביימה פטריסיה אודונובן מתיאטרון הקרון בירושלים. עם ההצגה הופיעה מעל 450 פעם בכמאה תיאטראות שונים בכל רחבי צרפת, שווייץ, בלגיה ואף בגואדלופה שבאיים הקריביים.

בשנים בהן חיה בצרפת המשיכה להשתלם בסדנאות משחק, ביניהן "L'acteur et sa Voix" בהנחיית Catherine Hubeau, שחקנית התיאטרון הלאומי של צרפת ה-Comédie-Française, סדנת משחק מול מצלמה ב-Studio Pygmalion ועוד.

לאחר שהות של חמש שנים בפריז נסעה לניו יורק, שם שהתה על בסיס ויזת אמן - Artist Visa Individuals with Extraordinary Ability or Achievement. במהלך השנים בהן גרה בניו יורק השתתפה בהצגות פרינג' רבות (Off Broadway), בהן תיאטרון תנועה עם הכוריאוגרפית ענת זוהר, רקדנית להקת ענבל, The Shirt שכתב וביים אברהם שלום לוי, The Dybbuk בעיבודו של ברוס מאיירס לשני שחקנים, אותה גם הפיקה וביימה ושיחקה בה עם השחקן Duane Allen. בניו יורק השתלמה בסדנאות משחק, בין השאר ב-Stella Adler, בסטודיו HB Studio ועוד.

 חזרה לישראל 
בשנת 2006 שבה לישראל. בסמוך לחזרתה כתבה והלחינה שירים רבים בשלוש שפות: אנגלית, עברית וצרפתית. את השירים עיבד הפסנתרן יניב טובנהוז. שניים מהשירים - "לכי ילדה" ו-"I Heard a Voice" נכללו בפלייליסט של תחנות רדיו שונות.

בישראל שיחקה בהצגות פרינג' רבות, ביניהן בהצגה "Interact" שביימה לליאה גרמזנו במסגרת פסטיבל Smallבמה של אוניברסיטת תל אביב, בהנהלתו של הבמאי יגיל אלירז, בה שיחקה בתפקיד הראשי, הצגת היחיד "אשרי" מאת ובבימויו של אודי בן סעדיה, במיסגרת פסטיבל תיאטרונטו, בהצגה "סוניה ובובק" מאת עודד ליפשיץ בבימויו של יגיל אלירז בתיאטרון תמונע, בהפקות רבות ושונות כולל בהפקות של תיאטרון רחוב שיצר תיאטרון פסיק, בהצגה "פקידת הקבלה" מאת אדם בוק בבימויו של אלחנן שפירא בתיאטרון צוותא ובתיאטרון הסימטה ועוד. במקביל המשיכה בקריירה כמדבבת.

בשנת 2024 השתתפה בסרט "אמא" של הבמאית טלי אברהמי, בתפקיד קלייר סוז'ה.

 סטודיו למשחק ואמנות ההופעה 
בפברואר 2010 פתחה  את הסטודיו "מיה בכר - סטודיו למשחק ואמנות ההופעה". הסטודיו הכשיר עד היום מאות בוגרים מתחומים שונים. בסטודיו לומדים אנשים מכל מקצוע ומכל גיל אפשרי אשר מעוניינים להיחשף ולטעום את עולם המשחק ולאמץ ממנו כלים פרקטיים לטובת מינוף יכולות העמידה שלהם מול קהל, על כל סוגיו.

בחודש יוני 2024 השיקה את הפודקאסט שלה "משחק תפקידים" העוסק בקשר שבין עולם המשחק, על כל מרכיביו, ורבדי החיים השונים ושלל תחומי החיים המקצועיים.

משנת 2013 היא חברה באקטור סטודיו הישראלי מייסודם של אמנון מסקין ועודד קוטלר.

 חיים אישיים 
בכר נשואה, אם לשלושה ילדים ומתגוררת בתל אביב.

 קישורים חיצוניים 

 מיה בכר בראיון בפינתו של שרון בר ניב ברשת "קול הכנרת", 106fm
 פינתה הקבועה של מיה בכר בתוכנית הרדיו "אוברול" בהנחיית מאיה נוטקוביץ' ברדיו תל אביב, 102fm
 סודות המשחק של מיה בכר, במגזין את
 השחקנית שמחברת בין במה לביטחון עצמי, באתר טיים אאוט
 מיה בכר - סטודיו למשחק ואמנות ההופעה, באתר ניוזדסק
 כוחו של המשחק על פי מיה בכר, בפורטל הכרמל והצפון
 לימודי משחק עם מיה בכר – הדרך לשפר את הביטחון העצמי, בחדשות ניוז
 איך לעבור אודישן בקלות – הטיפים והסודות שאתם חייבים להכיר, ב-XMusic
 הכירו את מיה בכר, במגזין סלונה
 מיה בכר, באתר של ניסן נתיב
 מיה בכר, באתר סוכנות השחקנים רפי עגיב

 Maya Behar - Actress and Performance coach, באתר Spy Legends
 "משחק תפקידים", הפודקאסט של מיה בכר, באתר ספוטיפיי

קטגוריה:שחקניות תיאטרון ישראליות
קטגוריה:ישראלים שנולדו ב-1976
קטגוריה:ישראליות שנולדו ב-1976